નવી દિલ્હી, તા. 17 : દિલ્હીમાં ઉપરાજ્યપાલ અને મુખ્યમંત્રી અરવિંદ કેજરીવાલ વચ્ચેનો વિવાદ વકરી રહ્યો છે. જેમાં આમ આદમી પાર્ટીએ ઉપરાજ્યપાલને બદલે વડાપ્રધાન નરેન્દ્ર મોદીને નિશાને લેવાની રણનીતિ હેઠળ મંડી હાઉસથી પીએમ આવાસ સુધીની રેલી કરી હતી. જો કે પોલીસે રેલીને સંસદ માર્ગ ઉપર જ રોકી લીધી હતી. આ રેલીમાં મોટી સંખ્યામાં લોકો જોડાયા હતા અને દિલ્હીને પૂર્ણ રાજ્યની માગ તેમજ સરકારી કામગીરી ફરી શરૂ કરાવવાની માગણી કરી હતી. બીજી તરફ દિલ્હીના અધિકારીઓની હડતાલ અને અસહયોગના મુખ્યમંત્રી કેજરીવાલના આક્ષેપોનું ખંડન કરતા આઈએએસ એસોશિએશને કહ્યું હતું કે, તેઓ હડતાલ ઉપર નથી અને રજાઓના દિવસોમાં પણ કામ કરી રહ્યા છે. પરંતુ રાજનીતિક કારણોથી તેમને ટાર્ગેટ કરવામાં આવી રહ્યા છે.